Title: ประกาศกระทรวงเกษตรและสหกรณ์ เรื่อง ห้ามนำเข้าเพื่อขายซึ่งอาหารสัตว์ ประเภทวัตถุดิบ ประเภทวัตถุที่ผสมแล้ว ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์ ที่มีส่วนผสมของวัตถุดิบ ผลิตภัณฑ์นม อาหารเสริม ที่มีแหล่งกำเนิดจากประเทศเบลเยี่ยม เข้ามาในราชอาณาจักร (ฉบับที่ 2) พ.ศ. 2542

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
ห้ามนำเข้าเพื่อขายซึ่งอาหารสัตว์ ประเภทวัตถุดิบ
ประเภทวัตถุที่ผสมแล้ว
ประเภทผลิตภัณฑ์นมสำหรับสัตว์
ประเภทอาหารเสริมสำหรับสัตว์
ที่มีส่วนผสมของวัตถุดิบ ผลิตภัณฑ์นม
อาหารเสริม
ที่มีแหล่งกำเนิดจากประเทศเบลเยี่ยม เข้ามาในราชอาณาจักร
(ฉบับที่
๒) พ.ศ. ๒๕๔๒

ตามที่ได้มีประกาศกระทรวงเกษตรและสหกรณ์ เรื่อง
ห้ามนำเข้าเพื่อขายซึ่งอาหารสัตว์ ประเภทวัตถุดิบ ประเภทวัตถุที่ผสมแล้ว
ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์
ที่มีส่วนผสมของวัตถุดิบ ผลิตภัณฑ์นม อาหารเสริม ที่มีแหล่งกำเนิดจากประเทศเบลเยี่ยม
เข้ามาในราชอาณาจักร พ.ศ. ๒๕๔๒ ลงวันที่ ๑๔ มิถุนายน ๒๕๔๒ ไปแล้วนั้น
ปรากฏว่าขณะนี้ สถานการณ์ปนเปื้อนสารไดออกซินในอาหารสัตว์ของสหภาพยุโรปลดลง
จึงสมควรได้มีการปรับมาตรการในการควบคุมการปนเปื้อนสารไดออกซินใหม่ให้เหมาะสมขึ้น
โดยยกเลิกการควบคุมการนำเข้าอาหารสัตว์จากบางประเทศ
และกำหนดความหมายของอาหารสัตว์บางชนิดให้เหมาะสม

อาศัยอำนาจตามความในมาตรา ๕ และมาตรา ๖ (๓)
แห่งพระราชบัญญัติควบคุมคุณภาพอาหารสัตว์ พ.ศ. ๒๕๒๕
รัฐมนตรีว่าการกระทรวงเกษตรและสหกรณ์จึงออกประกาศไว้ ดังต่อไปนี้

ข้อ ๑  ยกเลิกประกาศกระทรวงเกษตรและสหกรณ์ เรื่อง
ห้ามนำเข้าเพื่อขายซึ่งอาหารสัตว์ ประเภทวัตถุดิบ ประเภทวัตถุที่ผสมแล้ว
ประเภทผลิตภัณฑ์นมสำหรับสัตว์ ประเภทอาหารเสริมสำหรับสัตว์
ที่มีส่วนผสมของวัตถุดิบ ผลิตภัณฑ์นม อาหารเสริม
ที่มีแหล่งกำเนิดจากประเทศเบลเยี่ยม เข้ามาในราชอาณาจักร พ.ศ. ๒๕๔๒ ฉบับลงวันที่
๑๔ มิถุนายน ๒๕๔๒

ข้อ ๒ 
ห้ามนำเข้าเพื่อขายซึ่งอาหารสัตว์ ประเภทวัตถุดิบ ชนิดเนื้อป่น
เนื้อป่นสกัดไขมัน เนื้อและกระดูกป่น ขนสัตว์ปีกป่น ประเภทวัตถุที่ผสมแล้ว
ชนิดหัวอาหารสัตว์ และอาหารสัตว์ผสมสำเร็จรูป ประเภทผลิตภัณฑ์นมสำหรับสัตว์และประเภทอาหารเสริมสำหรับสัตว์
ที่มีแหล่งกำเนิดจากประเทศเบลเยี่ยม

ข้อ ๓ 
การนำเข้าเพื่อขายซึ่งอาหารสัตว์ ประเภทวัตถุดิบ ชนิดเนื้อป่น
เนื้อป่นสกัดไขมัน เนื้อและกระดูกป่น ขนสัตว์ปีกป่น ประเภทวัตถุที่ผสมแล้ว
ชนิดหัวอาหารสัตว์ และอาหารสัตว์ผสมสำเร็จรูป
ประเภทผลิตภัณฑ์นมสำหรับสัตว์และประเภทอาหารเสริมสำหรับสัตว์
ที่มีแหล่งกำเนิดจากประเทศฝรั่งเศส และเนเธอร์แลนด์
จะต้องมีหนังสือรับรองจากหน่วยงานราชการว่าไม่มีการปนเปื้อนสารไดออกซิน

ข้อ ๔ 
อาหารสัตว์ ประเภทอาหารเสริมสำหรับสัตว์ ตามข้อ ๒ และ ๓ ให้หมายถึง
(๑) อาหารเสริมโปรตีน ที่มีส่วนผสมของ
เนื้อสัตว์ปีก สุกร โค และอวัยวะ นมและผลิตภัณฑ์นม ไข่และผลิตภัณฑ์ไข่
ขนสัตว์ปีกป่น รวมถึงผลิตภัณฑ์ที่ได้จากสัตว์ปีก สุกร และโค อย่างใดอย่างหนึ่ง
หรือหลายอย่างรวมกัน
(๒) อาหารเสริมไขมัน ที่มีส่วนผสมของ
ไขมันสัตว์ปีก สุกร โค เนื้อสัตว์ปีก สุกร โค และอวัยวะ นมและผลิตภัณฑ์นม
ไข่และผลิตภัณฑ์ไข่ รวมถึงผลิตภัณฑ์ที่ได้จากสัตว์ปีก สุกร และโค
อย่างใดอย่างหนึ่ง หรือหลายอย่างรวมกัน

ข้อ ๕[๑] 
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๖ สิงหาคม พ.ศ. ๒๕๔๒
อาคม  เอ่งฉ้วน
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงเกษตรและสหกรณ์

ดลธี/พิมพ์
๑๒
พฤษภาคม ๒๕๕๑
รัศม์วรรณวลัย/ตรวจ
๑๖
พฤษภาคม ๒๕๕๑

[๑]
ราชกิจจานุเบกษา เล่ม ๑๑๖/ตอนพิเศษ ๕๗ ง/หน้า ๕/๑๖ สิงหาคม ๒๕๔๒